钦定古今图书集成/明伦汇编/交谊典/第096卷 > 尔雅 > 《戏子由》前人
## 钦定古今图书集成/明伦汇编/交谊典/第096卷 > 尔雅 > 《戏子由》前人

宛丘先生长如丘，宛丘学舍小如舟。常时低头诵经
史，忽然欠伸屋打头。斜风吹帷雨注面，先生不愧旁
人羞。任从饱死笑方朔，肯为雨立求秦优。眼前勃磎
何足道，处置六凿须天游。读书万卷不读律，致君尧
舜知无术。劝农冠盖闹如云，送老虀盐甘似蜜。门前
万事不挂眼，头虽长低气不屈。馀杭别驾无功劳，画
堂五丈容旗旄。重楼跨空雨声远，屋多人少风骚骚。
平生所惭今不耻，坐对疲氓更鞭棰。道逢阳虎呼与
言，心知其非口诺唯。居高志下真何益，气节消缩今
无几。文章小技安足程，先生别驾旧齐名。如今衰老
俱无用，付与时人分重轻。